ועדת הכספים, כנסת 20, פרוטוקול מספר 909, 2018-01-08 10:45

משה גפני: אני פותח את ישיבת ועדת הכספים.

משה גפני: על סדר-היום: תקנות מס הכנסה (שווי השימוש ברכב) (הוראת שעה), התשע"ז-2017.

משה גפני: בצלאל, יש לך הצעה לסדר, בבקשה.

בצלאל סמוטריץ': חז"ל לימדו אותנו שפיקוח נפש דוחה שבת, דוחה את כל התורה כולה.

בצלאל סמוטריץ': בדיוק אתמול ראיתי גמרא, בחברותא עם אבא שלי למדנו סוגיה, הלכות שבת, מסכת יומא: כל הזריז הרי זה משובח ואין צריך להישאל – ירושלמי – וכל השואל הרי זה שופך דמים.

בצלאל סמוטריץ': יש תקציב של 5.5 מיליון שקלים שמונח כאן על שולחנה של הוועדה למעלה משנה.

בצלאל סמוטריץ': היסודות של התקציב הזה בחטא קדמון.

בצלאל סמוטריץ': מד"א חתומה על איזה הסכם בין-לאומי עם הצלב האדום ומכיוון שכך איננה יכולה לפעול ביישובים הישראלים ביהודה ושומרון מתקציבה שלה.

בצלאל סמוטריץ': לכן כך מקובל לאורך השנים, בכל שנה מדינת ישראל מקצה 5.5 מיליון שקלים וזה הכסף שממנו מפעילה מד"א את שירותי החירום וההצלה ביהודה ושומרון, אמבולנסים, תחנות הזנק, כוננים, ניידות טיפול נמרץ וכדומה.

בצלאל סמוטריץ': אני לא חושב שצריך להרחיב את הדיבור.

בצלאל סמוטריץ': כל יישוב בעולם ובארץ ישראל צריך שיהיו לו שירותי הצלה וחירום תקינים, בוודאי במקום כמו יהודה ושומרון עם המציאות הביטחונית החריגה והמסוכנת שמתקיימת בהם.

בצלאל סמוטריץ': מד"א הודיעה לפני שבועיים שמאחר ולמעלה משנה היא ממתינה לתקציב הזה – אגב, זה כבר שנתיים כיוון שהתקציב פה על שנת 2016 האוצר הביא אותו כאן לוועדה בסוף שנת 2016.

בצלאל סמוטריץ': זאת אומרת שבעצם מד"א ממנה מכספה את כל 2016.

בצלאל סמוטריץ': היא כרגע מחכה לתקציב של 2017.

בצלאל סמוטריץ': אתה, אדוני יושב הראש, תוקע בגלל סכסוך פנימי שיש לך עם שר הבריאות ליצמן בשאלת "איחוד והצלה", כן או לא לתקציב אותם, אתה הופך את מד"א כבן ערובה.

בצלאל סמוטריץ': יותר מזה, אתה הופך את ההתיישבות ביהודה ושומרון, את חייה - - -

משה גפני: נתתי לך הצעה לסדר לא כדי שתסביר אותי, כדי שתסביר אותך.

משה גפני: אין לי שום סכסוך עם ליצמן.

בצלאל סמוטריץ': בוא נדבר על העובדות.

בצלאל סמוטריץ': העובדות הן שאתה תוקע למעלה משנה 5.5 מיליון שקלים של פיקוח ממש.

בצלאל סמוטריץ': לא תקציבי התיישבות, לא תקציבי פיתוח, לא תקציבי חינוך – תקציבים שנועדו לממן אמבולנסים ודלק ומשכורות של כוננים.

בצלאל סמוטריץ': כפי שאמרתי לפני שבועיים, מד"א הודיעה שהיא מפסיקה את הפעילות במידה לא מבוטלת של צדק כי היא אומרת שאין לה מאיפה לממן את זה.

בצלאל סמוטריץ': פניתי למנכ"ל מד"א ולבקשתי - - -

משה גפני: הם נעתרו לבקשתך.

בצלאל סמוטריץ': הם נעתרו לבקשתי ולבקשתו של שר הבריאות שפנה גם.

משה גפני: השר פנה לראש הממשלה.

בצלאל סמוטריץ': בסדר גמור, נכון.

בצלאל סמוטריץ': הם נענו לבקשה והם ממשיכים במשך שלושה שבועות את הפעילות כסדרה.

בצלאל סמוטריץ': אני מפציר בך לשים בצד את החשבונות.

בצלאל סמוטריץ': אתה יודע יפה מאוד שאני אדם ענייני ואם הדרישות שלך ביחס ל"איחוד הצלה" יהיו צודקות אז אני אתמוך בך ואגבה אותך ואלחם בזה יחד איתך.

בצלאל סמוטריץ': בשום פנים ואופן לא להפוך חיי אדם.

בצלאל סמוטריץ': אני לא רוצה לחשוב על אחד שייפגע בגלל הכסף הזה שאתה מעכב.

בצלאל סמוטריץ': אני מודיע, אחרי שהודעתי את זה גם ליושב ראש הקואליציה וגם למרכז הוועדה כאן בוועדת הכספים, שמאחר ומדובר בפיקוח נפש אצלי זה קו אדום.

בצלאל סמוטריץ': עד שהתקציב הזה לא יעבור אני אצביע נגד.

בצלאל סמוטריץ': אני מקווה שלא אהיה לבד גם בדברים אחרים.

בצלאל סמוטריץ': הוועדה הזאת לא תתפקד עד שהכסף הזה לא יעבור, ככל שזה תלוי בי.

משה גפני: הוועדה לא תתפקד – את זה אני אחליט.

בצלאל סמוטריץ': לא, יהיה קשה להעביר דברים בהצבעות.

בצלאל סמוטריץ': אני מודיע את זה מראש.

משה גפני: בסדר, אתה מאוד סקטוריאלי בעניינים שעומדים פה על סדר-היום, זה בסדר.

בצלאל סמוטריץ': פיקוח נפש זה מה זה סקטוריאלי, חבל על הזמן.

משה גפני: נתתי לך להגיב, תן לי רגע לענות.

בצלאל סמוטריץ': אני מתפלא עליך מאוד.

משה גפני: מדובר על פיקוח נפש.

משה גפני: כאשר הגיע לפה התקציב ביקשתי שיתנו גם לאיחוד הצלה.

משה גפני: אין לי שום סכסוך עם הרב ליצמן, לא קשור בכלל לעניין הזה.

משה גפני: אתה יכול להגיד מה שאתה רוצה אבל אני אומר באופן חד משמעי על השולחן.

משה גפני: ברגע שמד"א אמרו שהם עוצרים את הפעילות שלהם, איחוד הצלה הודיע שהוא נכנס במקומם.

בצלאל סמוטריץ': זה הרצחת וגם ירשת?

בצלאל סמוטריץ': איחוד הצלה גורם לך לא להעביר את התקציב למד"א ואז כשמד"א מפחית פעילות איחוד הצלה רוצה להיכנס?

בצלאל סמוטריץ': נו, באמת.

בצלאל סמוטריץ': אתה עושה מאיתנו צחוק.

משה גפני: תודה רבה.

משה גפני: אני רק ממשיך ואומר את מה שאני אומר.

משה גפני: הנושא של פיקוח נפש הוא לא רלוונטי.

משה גפני: אני, בניגוד לך, הלכתי לפעול בעניין הזה.

משה גפני: דיברתי עם שי באב"ד מנכ"ל האוצר.

משה גפני: ביקשתי שהוא יביא העברה.

משה גפני: איחוד הצלה עוסק בחיי אדם, בפיקוח נפש.

בצלאל סמוטריץ': למה אתה כורך אחד עם השני?

בצלאל סמוטריץ': אתה רוצה להעביר מיליון וחצי לאיחוד הצלה?

בצלאל סמוטריץ': תבקש.

משה גפני: מספיק, אמרת, עכשיו אני רוצה להגיד.

בצלאל סמוטריץ': רק תסביר לי למה אתה הופך את מד"א לבן ערובה?

משה גפני: בסדר, תמשיך הלאה.

בצלאל סמוטריץ': חוץ מזה שלתקוע את איו"ש זה פופולארי.

משה גפני: בצלאל, אני אוציא אותך.

משה גפני: אתה לא יכול למנוע ממני.

משה גפני: נתתי לך לדבר, לא הפרעתי לך.

בצלאל סמוטריץ': אני רק מבקש שתהיה תשובה עניינית.

משה גפני: לא הפרעתי לך.

משה גפני: לא תהיה תשובה לעניין, כי תהיה תשובה כמו שאני יודע וכמו שהאמת.

משה גפני: אתה יודע שאיחוד הצלה עושה פעילות של חיי אדם.

משה גפני: בגלל סיבות פוליטיות מונעים מהם תקציב.

משה גפני: הם לא מקבלים שקל מהמדינה, בניגוד למד"א.

משה גפני: עם כל הכבוד לעניין הזה, זאת הזדמנות.

משה גפני: זה מה שאמר לי שי באב"ד.

משה גפני: אני לא נגד מד"א, להיפך.

משה גפני: אני רוצה שהם יתוקצבו כמו שצריך גם ביהודה ושומרון.

משה גפני: אני מכיר את העניין הזה ואני ביקשתי.

משה גפני: שמונה או תשעה חודשים אף אחד לא דיבר איתי על ההעברה הזאת.

משה גפני: אתה דיברת איתי - - -

בצלאל סמוטריץ': אני דיברתי איתך חודשים.

משה גפני: לא נכון.

בצלאל סמוטריץ': חודשים גפני, כולל במליאה כשסיפרת לי למה אתה תוקע את זה והבטחת לי שלא תתקע את זה שזה יפגע בפעילות.

משה גפני: בצלאל, לא אמרתי דבר כזה.

משה גפני: אבל זה משנה בכלל מה שאמרתי ומה שלא אמרתי.

משה גפני: לא רלוונטי.

משה גפני: אני עומד בפני פתרון בעניין הזה.

בצלאל סמוטריץ': אתה מוכן רגע להסביר למה הפכת את מד"א לבן ערובה?

משה גפני: לא.

משה גפני: אתה מדבר על ארגון הצלה שמציל חיי אדם.

משה גפני: הם עושים את אותה פעולה.

בצלאל סמוטריץ': אבל אני בעד איחוד הצלה.

בצלאל סמוטריץ': למה אתה תוקע את מד"א?

משה גפני: אתה לא בעד, אתה לא עשית כלום עם זה.

משה גפני: על מד"א אתה מדבר כל היום.

חיים ילין: יש אמבולנס היברידי ויש גם הנחות?

חיים ילין: אז בואו נתחיל.

בצלאל סמוטריץ': בקיצור, כשיהיה לך פתרון לכל אז יהיה פתרון גם לדברים האחרים.

משה גפני: בסדר, לא משנה, הכול בסדר.

משה גפני: אתם מאוד סקטוריאליים בעניין הזה.

בצלאל סמוטריץ': מה זה סקטוריאליים?

משה גפני: מה שנוח לכם זה טוב, מה שלא נוח לכם זה לא מעניין אתכם.

משה גפני: אני צריך לדאוג לכולם.

בצלאל סמוטריץ': נו,נו, שמענו.

משה גפני: אין לי שום עניין פה.

משה גפני: בניגוד למה שחשבו שיש לי איזה אינטרס כספי בנושא של איחוד הצלה, מה לעשות, אין לי תאווה לכסף.

בצלאל סמוטריץ': את זה לא אמרתי.

משה גפני: מישהו אמר.

משה גפני: מה זה משנה?

משה גפני: מישהו אמר.

בצלאל סמוטריץ': רק אמרתי שאתה משתמש בתקציב של מד"א איו"ש כדי לקדם את הרצון החשוב שלך.

בצלאל סמוטריץ': אתה משחק בפיקוח נפש.

משה גפני: רבותי חברי הכנסת, אני הגעתי לסיכום עם מנכ"ל משרד האוצר.

משה גפני: הוא יביא העברה - -

בצלאל סמוטריץ': רק תודיע למשרד האוצר שעד אז גם דברים אחרים לא יעברו.

משה גפני: - - על כל הכסף של מד"א, כולל תקציב קטן הרבה יותר לאיחוד הצלה.

משה גפני: זה יבוא בימים הקרובים ואני מקווה שאכן זה יקרה.

משה גפני: אם לא יקרה, אז אנחנו נפעל ביחד.

בצלאל סמוטריץ': נכון.

בצלאל סמוטריץ': אתה יודע את זה, גפני.

משה גפני: לא, אני לא יודע.

בצלאל סמוטריץ': אתה יודע את זה מצוין.

משה גפני: אני יודע שאתם סקטוריאליים ומעולם לא הייתם ממלכתיים.

בצלאל סמוטריץ': אתה מה זה לא סקטוריאלי, חבל על הזמן.

משה גפני: נכון.

חיים ילין: יש פה חדר צדדי, תריבו שם.

בצלאל סמוטריץ': מה סקטוריאלי במד"א?

בצלאל סמוטריץ': אתה יכול להסביר לי מה סקטוריאלי במד"א, חוץ מהאמירות הפופוליסטיות שלך.

משה גפני: בלי אמירות פופוליסטיות אין לי זכות קיום.

משה גפני: לך אין אמירות פופוליסטיות, לך יש הערות מעשיות.

עודד פורר: גם לי יש הצעה לסדר.

עודד פורר: במעבר חד, אדוני.

עודד פורר: מביאים לפה תקנות מס הכנסה לגבי שווי שימוש ברכב.

עודד פורר: תכף תציגו אותם ואני לא חושב שיש עליהם מחלוקת.

עודד פורר: אבל אנחנו מנהלים מזה זמן דיון.

עודד פורר: אני חושב שזאת הפעם השלישית שאנחנו מדברים על זה בוועדת הכספים, כולל איזה צוות שהקמת מול רשות המיסים, כדי למצוא פתרון לשינוי הנדרש בשווי השימוש ולעוול הנגרם גם לעובדים וגם לעצמאים בגביית יתר של שווי שימוש, הרבה מעבר למה דרוש.

עודד פורר: בסוף אני שב ואומר לרשות המיסים, שאגב, התחייבה בדיון הקודם להעביר נתונים לוועדה שטרם הועברו, מבחינת ההשלכות התקציביות של העניין הזה.

עודד פורר: שגית, קיבלתם את הנתונים?

<שגית אפיק: לא הגיעו נתונים כמו שביקשתם.

<שגית אפיק: הגיע מסמך שמתאר את שווי שימוש.

עודד פורר: אני לא צריך מסמך שמתאר את המצב.

עודד פורר: את המצב אני יודע.

<שגית אפיק: זה מה שהגיע וחולק בוועדה.

עודד פורר: בהקשר הזה יהיו חייבים לבצע מספר שינויים שיובילו לתשלום מס אמת על שווי השימוש.

עודד פורר: צריך שאנשים ישלמו את המס כמו שהם צריכים לשלם, לא פחות וגם לא יותר.

עודד פורר: אי-אפשר להפוך את העניין הזה לעושק.

עודד פורר: לוקחים עצמאי שיוצא לפרנסה שלו בבוקר ומכירים לו בייצור הכנסה הזה רק ב-45%.

עודד פורר: או שלוקחים שכיר ואומרים לו שישלם שווי שימוש על רכב בן 10 כאילו הוא בן שנה.

עודד פורר: אין מה לעשות, זה לא יכול לעבוד.

עודד פורר: זה לא יוכל להימשך.

עודד פורר: אני אמשיך עוד פעם ועוד פעם ועוד פעם לחצוב.

עודד פורר: בסוף נוציא מהסלע הזה מים.

חיים ילין: כבוד היושב ראש.

חיים ילין: אני לא פה בגלל התקנות האלה, אני חושב שהתקנות האלה מבורכות.

חיים ילין: אני מדבר על דיון שכבר התחלתי לקיים עם רשות המיסים בנושא הקב"טים במועצות האזוריות בקווי עימות.

חיים ילין: סך-הכול 30 כאלה יש במספר.

חיים ילין: זה כולל איו"ש, גבול מצרים, רצועת עזה והצפון.

בצלאל סמוטריץ': אתה ממש סקטוריאלי, חיים, תתבייש לך.

בצלאל סמוטריץ': ככה גפני יגיד לך עוד רגע.

חיים ילין: כאשר האוגדות שם דורשות מהקב"טים לא לזוז מהבית בלי הרכב.

חיים ילין: בגלל שהם נוסעים מהבית שלהם למועצה, אז יש להם שווי רכב לפי 300,000 שקלים.

חיים ילין: אז עכשיו כבר הורדנו את נושא מרכיבי ביטחון, בתנאי שהם יחשבו מיגון.

חיים ילין: זאת אומרת: תאורה, גרר, כל מה שמסביב, שזה בערך 50,000 שקלים.

חיים ילין: למה הם צריכים לשלם את זה, כאשר זה נטו עבודה.

<קריאה: הוא גם צריך להיות צמוד עם הרכב.

חיים ילין: מכשירי הקשר נמצאים שם.

חיים ילין: הם לא יכולים ללכת לחתונה.

חיים ילין: גם יכולים לגנוב להם את מכשירי הקשר עם הנשק ואז אוי ואבוי.

<קריאה: זה גם קבלני משרד הביטחון.

משה גפני: אי-אפשר להתערב.

חיים ילין: אני מכיר את הנושא הזה, גם קבלני משרד הביטחון.

<קריאה: אנחנו גם בכוננות 24/7.

משה גפני: אדוני, אני לא יודע מי אתה.

משה גפני: אתה לא יכול להתערב בלי לבקש רשות דיבור.

<קריאה: כמה פעמים יעשקו אותנו המדינה?

<קריאה: כמה יגזלו מאיתנו?

חיים ילין: הממוצע של קב"ט, הוא משלם 7,000 שקלים לחודש בגילום עצמו.

חיים ילין: זה לא מה שהוא משלם אבל זה שווי רכב.

חיים ילין: זה לא נתפס שאני משלם על רכב לעבודה כ-4,000 שקלים והם משלמים פי 2.

חיים ילין: זה לא הגיוני, כאשר זה לא רק כלי עבודה אלא כלי ביטחוני ממדרגה ראשונה.

חיים ילין: לגבי הסוגיה שנאמרה פה, הנושא הזה עלה.

חיים ילין: יש תקדים.

חיים ילין: אני מחכה למכתב ממשרד הפנים על תקדים בנושא הזה.

חיים ילין: רשות המיסים מעדיפים במקום לפתוח את הנושא הזה, שלא תהיה השלכת רוחב, לשפות את המועצות על הדלתה הזאת.

חיים ילין: זה נראה לי די שערורייתי, כי יותר זול למשרד הפנים לתת 12 מיליון שקל מאשר לפתוח את כל הסוגיה הזאת מבחינת המיסוי.

חיים ילין: חבר'ה, מי שמפחד לפתוח ולעשות את הדיון, בסופו של דבר יפתחו לו את הכול.

<קריאה: כנראה שיש לו בעיה.

<קריאה: הוא יודע למה הוא מפחד.

משה גפני: קיימתי דיון עם רשות המיסים.

משה גפני: אנחנו לא הולכים לרדת מהעניין של שווי שימוש.

משה גפני: היתה הצעה, שאחרי זה ראיתי אותה גם בעיתון.

משה גפני: רכבים שאין כיסאות מאחור.

משה גפני: ראיתי את זה בעיתון ואני חושב שזה דבר נכון אבל זה רק תחילת הדרך ולא הסיכום.

משה גפני: אנחנו מדברים על העניין הזה, אנחנו מדברים גם על רכבי ביטחון ואנחנו מדברים על שווי שימוש באופן אמיתי.

משה גפני: שווי שימוש כפי שהוא הועבר.

משה גפני: הוא עבר בשביל להביא הרבה כסף לרשות המיסים.

משה גפני: זה בסדר מבחינת העניין הזה, אבל זה ממש לא צודק.

משה גפני: כל ההתנהלות הזאת היא התנהלות לא צודקת.

משה גפני: אנחנו בסוף נצליח מכיוון שזאת האמת.

משה גפני: צריך להגיע לפתרון.

משה גפני: לא יכול להיות מצב, שמכל האנשים היצירתיים שנמצאים ברשות המיסים ונמצאים גם כאן, לא נגיע לפתרון.

משה גפני: הטענה שהעלה חיים ילין היא טענה נכונה.

משה גפני: אי-אפשר לברוח מאחריות בעניין הזה.

משה גפני: אותו דבר על מי שמשת

משה גפני: מש ברכבים האלה לצרכי עבודה, שזה ברור לגמרי שזאת תמונת המצב.

משה גפני: אנחנו צריכים לפתור את הבעיה הזאת.

משה גפני: אני לא רוצה לעכב את התקנות האלה, כי התקנות האלה עושות טוב.

משה גפני: שיהיה ברור שאישור התקנות האלה, אם אכן יאושר, זה לא נושא של שווי שימוש.

משה גפני: הנושא של שווי שימוש ימשיך לרחף כאן ולהידון בוועדה עם כל מה שנלווה לעניין, עד שנגיע לנושא של האמת בעניין.

משה גפני: אני מסכים לחלוטין עם כל מה שנאמר כאן.

משה גפני: מי מציג את התקנות?

<נטליה מירונצ'יב: אני מרשות המיסים.

<נטליה מירונצ'יב: אנחנו מדברים פה על הנושא של שווי שימוש, אבל בעצם על פינה מאוד נקודתית שלו.

<נטליה מירונצ'יב: באמת הייתי מבקשת לא לגלוש לתחומים אחרים כי אנחנו צריכים להיות ממוקדים.

<נטליה מירונצ'יב: אנחנו מדברים על זקיפת שווי שימוש לכלי רכב בעלי טכנולוגיית הנעה מתקדמות, רכב היברידי רגיל, רכב היברידי מסוג פלאג אין ורכב חשמלי.

<נטליה מירונצ'יב: בעצם, אנחנו מבקשים לבצע התאמה חשבונאית לחלוטין של שווי שימוש שנזקף לכלי הרכב האלה בשיטה הרגילה, אם זאת שיטה של 2.48% לחודש כפול מחיר מחירון או בשיטה של קבוצות מחיר.

<נטליה מירונצ'יב: זה חל גם על רכב ישן.

<נטליה מירונצ'יב: אנחנו מודדים את שווי השימוש תפיסתי לפי עלויות התחזוקה שהעובד חוסך ברגע שהוא קיבל רכב מהמעביד.

<נטליה מירונצ'יב: הכלים האלה, ההיברידים והחשמליים פלאג אין הם חסכוניים בשימוש שוטף.

<נטליה מירונצ'יב: הם יקרים יותר בבסיס במחיר המחירון .

<נטליה מירונצ'יב: כלומר, האחוזים האלה שקיבלנו מהחלוקה של עלות תחזוקה ומחיר מחירון, הם לא משקפים במקרה זה, כי יש לנו גם מונה יותר קטן גם מכנה יותר גדול.

<נטליה מירונצ'יב: מתמטית אנחנו עושים את ההתאמה הזאת כדי שהשווי שייקבע ישקף את עלויות השימוש.

משה גפני: למה אתם מציעים את זה לשנתיים?

<נטליה מירונצ'יב: מדובר פה בענף שהוא דינמי.

<נטליה מירונצ'יב: יש הפחתה במס קניה שכרגע קיימת לשנתיים נוספות.

עודד פורר: אם אני קונה עכשיו רכב או שאני נכנס לעסקה, זה בדרך-כלל לשלוש שנים.

עודד פורר: אני צריך להתחייב עכשיו בפני מקום העבודה שלי.

עודד פורר: אני אקח את הרכב ושלוש שנים אני אסע עליו.

עודד פורר: אז אני עכשיו עושה חשבון האם זה יהיה לשנה או לשנתיים.

עודד פורר: מי שיבוא בשנה הבאה לקחת את הרכב, הוא יודע שבסוף השנה נגמר.

עודד פורר: הוא יגיד שהוא לא יודע - - -

בצלאל סמוטריץ': ואם המחיר ירד?

<קריאה: רוב כלי הרכב זה בליסינג.

בצלאל סמוטריץ': אם מחיר המחירון של האוטו ירד אז ממילא גם שווי השימוש ירד ואז לא יהיה נכון להפחית עוד 500 או 1,000 שקלים.

בצלאל סמוטריץ': זה לא נועד לעודד שימוש ברכבים היברידיים?

בצלאל סמוטריץ': זה רק נועד לייצר שוויון?

<שגית אפיק: היא רק עושה שוויון.

<נטליה מירונצ'יב: זה רק כדי לעשות שווי שימוש הוגן.

<נטליה מירונצ'יב: זה נתפס בעיניי הציבור כהטבה אבל זה לא נועד להיות הטבה.

<נטליה מירונצ'יב: זה כמובן מונע תמריץ שלילי של אי שימוש ברכב היברידי או חסכוני.

<שגית אפיק: זה לא הטבה, זה רק משווה.

בצלאל סמוטריץ': היחס בין המחיר לבין עלות השימוש.

בצלאל סמוטריץ': אני חושב שהשאלה ששאלתי היא שאלה מאוד שורשית.

בצלאל סמוטריץ': האם יש פה אלמנט של לתמרץ מיסוי ירוק?

משה גפני: תשיבי לחבר הכנסת סמוטריץ.

משה גפני: הוא שואל האם יש פה מגמה של לתמרץ?

בצלאל סמוטריץ': האם זה חלק של מגמה של מיסוי ירוק?

בצלאל סמוטריץ': מפעלים שקונים מכונות לא מזהמות יש להם אחוזי פחת וכדומה.

<נטליה מירונצ'יב: התשובה היא שאנחנו נותנים תמריצים דרך מס קניה מופחת וזה מגיע לכלל הציבור.

<נטליה מירונצ'יב: אין פה כוונה לתמרץ ספציפית את אלה שמקבלים את הרכב דרך המעסיק.

<נטליה מירונצ'יב: אנחנו מעוניינים שכלל הציבור ישתמש ברכב היברידי.

<שגית אפיק: זה לא היה מסייע להחדיר אותם לשוק?

<נטליה מירונצ'יב: זה מסייע כמובן להחדיר אותם.

<נטליה מירונצ'יב: זה מוצר קצת יותר יקר.

משה גפני: תודה רבה.

משה גפני: רוני כהן, בבקשה.

<שגית אפיק: זאת רק השוואה.

בצלאל סמוטריץ': נגיד את האמת.

בצלאל סמוטריץ': אם אנחנו רוצים לעשות עבודה יסודית.

בצלאל סמוטריץ': אם הם טוענים שזאת השוואה אז תנו לנו את הנוסחאות, תגידו לנו את עלות הקנייה.

עודד פורר: את הנוסחאות האלה ביקשנו ולא קיבלנו.

בצלאל סמוטריץ': רק לגבי זה.

בצלאל סמוטריץ': הגעתם ל-500 שקלים ו-1,000 שקלים?

בצלאל סמוטריץ': הרי לפי הטענה זה בנוי על פער במחיר הקנייה ועל פער במחיר התחזוקה ועל המונה והמכנה שדיברת עליהם.

בצלאל סמוטריץ': למה זה לא 2,000 שקלים פער?

<נטליה מירונצ'יב: אפילו זה קצת פחות מ-500 שקלים אנחנו מדברים, אבל זה לא שווה להזיז את הסכומים אז אנחנו מבקשים להאריך את זה.

<רועי כהן: אדוני היושב ראש, אני מצטרף לכל מילה שאמרת בנוגע לצורך לשלם מס אמת במדינת ישראל נכון לשנת 2018.

<רועי כהן: מס אמת זה אומר לקחת מס מאנשים שהרכב הוא כלי עבודה שלהם ובעצם הוא מייצר את ההכנסה שלהם, לקחת להם את המס בהתאם לשימוש, הן כעצמאים והן כשכירים.

<רועי כהן: כמו שכבוד היושב ראש אומר, ישבנו פה בחודש ספטמבר.

<רועי כהן: הבטיחו לנו תוך שלושה שבועות נתונים עד הפגרה.

<רועי כהן: אנחנו כבר עברנו שנה.

<רועי כהן: אנחנו כבר ב-2018 ואנחנו עדיין בלי הנתונים.

<רועי כהן: אנחנו באים לאשר פה כרגע הטבה של 500 שקלים לחודש לרכב היברידי ו-1,000 שקלים לחודש לרכב חשמלי.

<רועי כהן: קודם כל, שוב פעם, שכחו את העצמאים.

<רועי כהן: כלומר, לעצמאי אין את ההטבה הזאת.

<רועי כהן: אין לו את ההטבה כי אין לו שווי שימוש.

<רועי כהן: עצמאי משלם לפי 45%.

<רועי כהן: שוב פעם, כבוד היושב ראש, אנחנו עושים פה בחסות התקנות, בחסות החוק.

<רועי כהן: עצמאי בא, יש לו רק 45% זה מכירים לו מהוצאות הרכב.

<רועי כהן: שוב פעם אנחנו שמים את העובד השכיר שיקבל את ההטבה והעצמאי לא.

יעל כהן-פארן: איך אתה מציע לתקן את זה?

<רועי כהן: דבר נוסף.

<רועי כהן: אנחנו מבקשים כרגע הטבה.

<רועי כהן: היא הציגה את זה כהטבה בצורה כזאת או אחרת לרכב שהוא לא כלי עבודה.

<רועי כהן: מדוע אנחנו לא מגיעה נציגה מרשות המיסים ואומרת שלמי שיש רכב עבודה אנחנו רוצים לתת את ההטבה.

<רועי כהן: אני מנסה להבין.

<רועי כהן: שאל פה חבר הכנסת סמוטריץ נכון, האם אתם רוצים במסגרת מיסוי ירוק?

<רועי כהן: במסגרת מה אתם רוצים לתת הטבה?

<רועי כהן: אנחנו אומרים שאנחנו לא רוצים הטבה, אנחנו רוצים לשלם מס אמת ואתם אומרים לנו לא.

<רועי כהן: פה אתם אומרים שאתם רוצים לתת הטבה וגם לא אומרים מאיזו סיבה הטבה.

<רועי כהן: אם זה למען איכות הסביבה אין בעיה.

<רועי כהן: אם זה למען מיסוי ירוק, הכול טוב ויפה.

<רועי כהן: מצד שני, כשאנחנו באים אליכם ואומרים שתיתנו לנו כי הבן אדם זאת העבודה שלו, הוא עובד עם זה בשמש, בגשם ואנחנו מבקשים את זה, אז פתאום זאת לא הטבה ופתאום צריך לבדוק את זה.

משה גפני: לא נרפה מהעניין הזה.

<רועי כהן: תודה רבה.

משה גפני: חברת הכנסת יעל כהן-פראן.

יעל כהן-פארן: אני לא יודעת אם שמתם לב, התקנות פג תוקפן ב-31.12.2017.

משה גפני: אני יודע.

משה גפני: לכן אנחנו מביאים את זה עכשיו בגלל שזה יחול רטרואקטיבי.

יעל כהן-פארן: לשם הגילוי הנאות יש לי רכב היברידי אז אני בעלת אינטרס פה.

יעל כהן-פארן: אני כבר שמה את זה על השולחן.

יעל כהן-פארן: יותר מזה, ניסיתי לשכנע את כל הסיעה שלי לקחת רכב היברידי ולא כל-כך הצליח לי.

יעל כהן-פארן: חברת כנסת נוספת אחרת לקחה רכב היברידי.

יעל כהן-פארן: יש כאן שתי דרגות.

יעל כהן-פארן: 1,000 שקלים זה על רכב פלאג הין והחשמליים.

יעל כהן-פארן: גם במיסוי הכללי הם באותה מדרגה.

יעל כהן-פארן: הגיעו לאוזניי נתונים.

יעל כהן-פארן: אני מודה שאני פונה אליכם לקבל אימות לדבר הזה, שבעצם פלאג אין הייבריד יש היום מעט מאוד רכבים בשוק ובדרך כלל הם רכבי יוקרה.

יעל כהן-פארן: מדובר במרצדסים וב.מ.וו, שבמקום לקנות אותם ב-1.4 מיליון שקלים קונים אותם ב-900,000 שקל.

<רועי כהן: אל תדאגי, שווי השימוש נגזר רק עד 500,000.

<רועי כהן: כל מה שמעל 500,000 שקלים על זה לא גובים.

יעל כהן-פארן: זה בזכות ההפרש הזה במיסוי.

יעל כהן-פארן: תכלס, אנשים נוסעים איתם כהיברידים, מתדלקים ולא באמת מחברים אותם כחשמלי.

יעל כהן-פארן: למה הם קיבלו את המיסוי הנוסף?

יעל כהן-פארן: בגלל שהם פלאג אין שזה אומר חשמלי וגם יש לו מנוע בנזין.

יעל כהן-פארן: האם יש לכם נתונים האם באמת אלה הרכבים היחידים ומה המספרים של המכירות, כי בעצם זה לתת הטבת מס למישהו שלא בטוח צריך אותו.

יעל כהן-פארן: את הטבת המס האמיתית שאנחנו רוצים לתת לחשמלי אולי אפילו לבדוק אם להרחיב אותה כי אין היום רכב חשמלי.

יעל כהן-פארן: אנחנו רוצים פה ליצור שוק לרכב שעוד לא התחיל.

יעל כהן-פארן: אין לו אפילו איפה לתדלק ואין נקודות טעינה.

יעל כהן-פארן: אנחנו רוצים רכב חשמלי.

משה גפני: איזה רכב יש לך?

יעל כהן-פארן: לי יש טויוטה אוריס.

עודד פורר: מורידים לך 500 שקלים משווי השימוש?

יעל כהן-פארן: אני מניחה.

משה גפני: נטליה, תשיבי.

בצלאל סמוטריץ': אני חושב שזה גם מפלה כי אין רכבים היברידיים עם 8 מקומות, אז אין לי אפשרות גם אם אני מאוד רוצה.

בצלאל סמוטריץ': זה נכון שרכב יקר מאוד זה עד 500,000 שקלים וכאן מאליו אין תשלום?

<נטליה מירונצ'יב: נכון, יש את התקרה אנחנו בוחנים אותה.

משה גפני: למה?

<נטליה מירונצ'יב: כי בזמנו זה היה מיועד לרכב ממוגן.

חיים ילין: אבל הורדתם את המיגון, קיבלתם החלטה.

<נטליה מירונצ'יב: אני מסבירה איך זה נקבע מלכתחילה.

<נטליה מירונצ'יב: יש מקום לבחון את התקרה מחדש וזה נעשה.

<נטליה מירונצ'יב: לגבי רכב שהוא רכב יוקרה - - -

משה גפני: ייבחן מחדש הנושא של הרכבים היקרים.

משה גפני: זה מה שהבנתי ממך.

<נטליה מירונצ'יב: אנחנו בוחנים את זה.

<נטליה מירונצ'יב: פה, באותה נקודה של שווי שימוש זה לא מיסוי רכב, זה מיסוי של הכנסה.

<נטליה מירונצ'יב: שוב, אנחנו מדברים על רכב שהוא מאוד חסכוני.

<נטליה מירונצ'יב: למיטב ידיעתי, הרבה דווקא כן משתמשים בעמדות טעינה אישיות.

חיים ילין: אני חייב לקחת אתכם לנתיבות כדי שתראו את הרכב שהם נוהגים.

<נטליה מירונצ'יב: במס קנייה יש מקום לבחון את זה.

בצלאל סמוטריץ': אדוני היושב ראש, אני רוצה לבקש שעד שלא נקבל נתונים - - -

משה גפני: אתה לא יכול לבקש, קודם איתן ברושי.

איתן ברושי: אם אני מבין נכון את מה שנאמר ואני מצטרף לדברים של חיים, השאלה היא לא אם זה רכב כזה או כזה וכמה הוא עולה אלא השאלה העיקרית מה השימושים שלו.

איתן ברושי: ההטבה ניתנת, אם אני מבין נכון, על השימוש.

איתן ברושי: למשל, הזכירו פה גם שימוש למטרות ביטחון, גם שימוש למטרות חקלאות.

איתן ברושי: אתה מקבל אוטו ומוביל בו פרות שמחרבנות על זה כל הדרך.

איתן ברושי: בסוף אתה לא יכול לקחת את המשפחה ואתה משלם על זה.

משה גפני: דיברנו על זה קודם.

חיים ילין: אבל הדיון הזה הוא אנטי תזה למה שהיא אומרת.

איתן ברושי: אני רוצה להגיד שעניין השימוש הוא בעיה מרכזית.

איתן ברושי: בנושאים שהוזכרו, במרחב הכפרי והעצמאי משלמים.

איתן ברושי: אני רוצה שיסבירו את זה.

איתן ברושי: מה זה חשוב אם זה היברידי או לא, חשוב מה עושים עם האוטו הזה.

משה גפני: על זה דיברנו קודם.

משה גפני: לא הגעתם איתם להסכמה אלא רק על חלק קטן.

<קריאה: הסכמנו רק על שתי מקומות.

משה גפני: בדיוק.

משה גפני: על זה היתה הסכמה.

משה גפני: מעבר לזה, כלום.

<קריאה: מה קורה אם מישהו שלא משתמש ברכב שלו בשבת?

<קריאה: למה הוא צריך לשלם על זה שווי שימוש?

משה גפני: אתה רוצה שנפתח עוד כמה עניינים?

<נועם קום: אני יושב ראש פורום ארגוני התחבורה ויושב ראש נוהגים הייטק.

<נועם קום: מדברים פה על הרכבים ההיברידים ועל הפלאג אין.

<נועם קום: אני מייצג את הצרכנים, בעיקר את השכירים.

<נועם קום: יש כ-320,000 שכירים שמקבלים רכב צמוד ממקום העבודה והם אלה שנושאים בעיקר הנטל.

<נועם קום: פה, משום מה, עולה רק הנושא של העצמאיים.

<נועם קום: כולם נפגעים מזה, כולל שכירים.

<נועם קום: לגבי הנושא של שווי שימוש.

<נועם קום: דיברנו על זה גם בעבר.

<נועם קום: ההטבה ברכב היברידי, הוראת השעה ניתנת תמיד לתקופה של שנתיים.

<נועם קום: יש פה איזו בעיה של גילוי נאות.

<נועם קום: כשעובד מתלבט אם לקחת רכב היברידי – אגב, שתדעו, רכבים היברידיים המחיר שלהם הרבה יותר יקר מרכב משפחתי.

<נועם קום: כשאנחנו מחייבים את העובד בתוספת אבל הוא מפוצה על זה שהוא מקבל הטבה בשווי שימוש.

<נועם קום: חבר הכנסת סמוטריץ שאל אם יש הטבה או עידוד, אז בהחלט.

<נועם קום: רשות המיסים לאורך כל השנים רוצה לעודד את זה וגם לנו יש מטרות של איכות סביבה.

<נועם קום: אנחנו רוצים לעודד אנשים שנוסעים קילומטראז' גבוה - - -

משה גפני: ההתמרמרות שקורית כאן בוועדה, אף אחד לא מדבר נגד העניין הזה.

משה גפני: זה בסדר, זאת הטבה שאם לא נאשר אותה אז אנשים יאבדו את הכסף הזה שרשות המיסים מביאה בתקנות.

משה גפני: אם זה יעבור עוד הרבה זמן, אז נאבד בכלל את 2017.

משה גפני: לכן, הנושא שכולם ממורמרים עליו וגם אני זה הנושא של שווי שימוש.

משה גפני: שווי שימוש הוא דבר לא צודק.

משה גפני: זה נעשה פעם בעבר.

משה גפני: אני אישרתי את זה בגלל שאמרו מיסוי ירוק.

משה גפני: כשלי אומרים מיסוי ירוק אני נמס כמו מים.

משה גפני: התוצאה היתה שלא היה מיסוי ירוק ולא היה כלום.

משה גפני: זה היה סתם העלאה של המיסוי.

יעל כהן-פארן: אדוני היושב ראש, אני רוצה לא להסכים איתך.

משה גפני: את יודעת מה היה?

יעל כהן-פארן: כן.

יעל כהן-פארן: ישראל מובילה בליסינג בעולם.

יעל כהן-פארן: טיפה האטו את זה עם השווי שימוש.

עודד פורר: אי-אפשר לפתור את זה חוץ מתחבורה ציבורית.

יעל כהן-פארן: נכון.

<קריאה: אין לך אלטרנטיבות.

<קריאה: אם המדינה לא מייצרת לך אלטרנטיבות, שווי שימוש זה לא השולחן.

יעל כהן-פארן: בכל מקרה תיקח את האוטו, נקודה.

יעל כהן-פארן: אם רוצים להעביר את ישראל לתחבורה ציבורית ולצמצום השימוש ברכב - - -

משה גפני: יעל, אין לנו ויכוח במטרה.

יעל כהן-פארן: אבל להוריד את שווי שימוש?

משה גפני: להשאיר את שווי השימוש ב-2.48?

<קריאה: מי אמר להוריד?

<נועם קום: אני רק רוצה לסיים.

<נועם קום: שוב, לגבי שווי שימוש, גפני, אתה זוכר אותנו מ-2010.

<נועם קום: הכתובת היתה על הקיר.

<נועם קום: יש עודף של הכנסות של 2.2 מיליארד שקלים ממה שהיה לפני.

<נועם קום: אני רק רוצה להגיד לכם שרשות המיסים תבדוק כמה אנשים נטשו את ההסדר ותראה למה הם נטשו את ההסדר כי נעשה פה עוול.

<נועם קום: לגבי שווי שימוש לרכב היברידי.

<נועם קום: ההטבה הזאת, לדעתי, ההוראה צריכה להיות לשלוש שנים כי שלוש שנים זאת תקופת עסקת ליסינג.

משה גפני: תודה רבה.

משה גפני: את מסכימה לשלוש שנים?

משה גפני: למה אתם אומרים לא?

משה גפני: אולי פעם תגידו כן?

עודד פורר: זה לא צריך להיות הוראת שעה.

עודד פורר: זאת צריכה להיות הוראה וככל שיצטרכו לשנות אותה יבואו לפה לשנות אותה.

עודד פורר: למה צריך הוראת שעה?

<יוסי חדד: אני יושב ראש עמותה למס רכב הוגן.

<יוסי חדד: אתם נותנים פה הטבה לרכב חשמלי, לרכבת שעולה 150,000-170,000 שקלים.

<יוסי חדד: אנחנו השיפוצניקים קונים אוטו ב-20,000 שקלים.

<יוסי חדד: איפה ההטבה?

<יוסי חדד: אנחנו כל בוקר יוצאים לעבוד עם צינורות, עם מזגנים, עם הכול.

<יוסי חדד: איפה ההטבה שלנו?

<יוסי חדד: איפה אנחנו בתמונה?

<יוסי חדד: איפה כל הפועלים שלי?

<יוסי חדד: איפה כל השכירים?

<יוסי חדד: איפה כל העצמאים, שכל בוקר לובשים שכפץ ויוצאים לעבוד.

<יוסי חדד: איך אני אסחוב את המזגנים כשהיא אומרת לי לנסוע בתחבורה ציבורית?

<יוסי חדד: איך אני אקח את הכלים.

<יוסי חדד: עוד דבר אני רוצה להגיד לך.

<יוסי חדד: אתם במס ירוק קבעתם שרכב 3.5 טון ומעלה לא משלם שקל שווי מס.

<יוסי חדד: מה נתתם לכולנו לקנות סוואנות מעל 3.5 טון?

<יוסי חדד: עוד יותר זיהום אוויר, עוד יותר הוצאות?

<יוסי חדד: אז איפה הצדק פה?

<יוסי חדד: איפה הצדק?

<יוסי חדד: אדון גפני, יושב ראש ועדת הכספים, אני רוצה להגיד לך דבר אחד שמה שעושים לנו זה גזל.

<יוסי חדד: גוזלים מאיתנו כסף שלא בצדק, כסף שלא מגיע למדינה וזה לא הוגן.

משה גפני: תודה רבה.

משה גפני: אני מסכים איתך.

משה גפני: אנחנו קיימנו על זה כבר כמה דיונים.

<יוסי חדד: מה עוזרים הדיונים הללו כשלא זז כלום?

<יוסי חדד: רשות המיסים יושבת בשלה, אנחנו נשב בשלנו ובסוף זה יתפוצץ.

משה גפני: מר חדד תודה רבה.

משה גפני: יזהר קנה, בבקשה.

<יזהר קנה: זה בלתי נתפס העיכוב הזה בקבלת הנתונים.

<יזהר קנה: כשיש נושא מסוים שהרשות רוצה לקדם, הנתונים מגיעים מיד.

<יזהר קנה: ברשות המיסים הושקעו הרבה מאות מיליונים במאגרי מידע.

<יזהר קנה: זה פשוט בלתי נתפס.

<יזהר קנה: גם היום, מכיוון שיש כל-כך הרבה חברות של ליסינג אז אפשר להוציא מהן את המידע בצורה מאוד פשוטה.

<יזהר קנה: במענה לשאלות שעלו קודם, יש גם רכבים היברידיים קטנים ולא רק גדולים.

בצלאל סמוטריץ': הפוך, אמרנו שאין רכבים גדולים של שמונה מקומות.

בצלאל סמוטריץ': איזה שמונה מקומות יש לך בהיברידי?

<יזהר קנה: אני לא סוחר במכוניות.

<יזהר קנה: אני יודע על שבעה מקומות ולא על שמונה.

<יזהר קנה: קודם היה מישהו שאמר שאין רכבים קטנים אז יש.

<יזהר קנה: כבוד היושב ראש, אני חושב שיש פה החלטה עקרונית.

<יזהר קנה: כפי שאמרה רשות המיסים, אין כאן איזה דבר שבא לתת תמריץ לרכבים ההיברידים אלא רק לעשות שוויון.

<יזהר קנה: כאן נשאלת השאלה האם זה הכיוון של כנסת ישראל?

<יזהר קנה: האם כנסת ישראל רוצה שזה יהיה אותו דבר, או דווקא היא רוצה לתת הטבה כי היא רוצה שאנשים יעברו להיברידים?

<יזהר קנה: זאת אומרת, לתת הנחה שמשמעותית יותר גדולה על-מנת לגרום לאנשים למעבר לרכבים היברידים.

<יזהר קנה: אין ספק, חד חד ערכי, אני אומר את זה גם כמעביד וגם כמי שמדבר עם העובדים, הנושא של שווי שימוש הוא פונקציה משמעותית בהחלטה של העובד לגבי קבלת רכב.

<יזהר קנה: לכן, אם תהיה הפחתה גדולה יותר ממה שיש היום – היום פחות או יותר זה שווה והרכבים ההיברידים הם קצת יותר יקרים.

<יזהר קנה: אם כנסת ישראל רוצה לתמוך ברכבים היברידים היא יכולה לתת הנחה יותר גדולה והיא יכולה לעשות את זה היום.

<יזהר קנה: לגבי העצמאים דיבר קודם רועי ואין לי מה להוסיף.

<יזהר קנה: צריך לבוא ולתקן את האחוזים לעצמאיים בהיברידים.

<יזהר קנה: באמירת אגב, לגבי הנושא של התקרה של ה-500,000.

<יזהר קנה: גם אני לא הצלחתי להבין למה ב-500,000 זה נעצר.

<יזהר קנה: זאת אומרת, למה מישהו שיש לו אוטו ב-450,000 ומישהו שיש לו אוטו במיליון משלמים אותו שווי שימוש.

<יזהר קנה: אני לא מצליח להבין.

<יזהר קנה: טוב היה אם רשות המיסים, מצד אחד, היתה מורידה את המגבלה של ה-500,000 ועם ההורדה של המגבלה הזאת של ה-500,000 היא היתה מוריד ממקומות אחרים.

<יזהר קנה: חשוב מאוד שייצא מפה, גם אם זה לא מופיע בתקנות.

<יזהר קנה: הרי דובר על זה שיש התקדמות טכנולוגית, אבל לגבי המכוניות שנקנות בעוד שבוע או בעוד שבועיים, לא משנה איזו התקדמות טכנולוגית יש, מחיר הקנייה הוא מחיר הקנייה, הוא סופי.

<יזהר קנה: לכן צריך להיות ברור שגם אם התקנות יהיו לשנתיים, אז לגבי אותם רכבים שנרכשים עכשיו, ההפחתה בשווי שימוש תהיה גם בעתיד בחידוש.

<יזהר קנה: זאת אומרת, לגבי מכוניות חדשות לא תהיה הטבה אבל לגבי המכוניות שנקנות היום, אז עד שאתה לא מחזיר את האוטו זה בפנים.

<יזהר קנה: אני חושב שהדבר הכי נכון היה פשוט לקחת את ההצעה של רשות המיסים ולהגדיל את הסכומים.

<יזהר קנה: את ה-500 שקלים להפוך ל-1,000 שקלים, את ה-1,000 שקלים להפוך ל-2,000.

<יזהר קנה: אתה יכול לעשות את זה במחי יד אחת בכמה דקות.

עודד פורר: את הוראת השעה למחוק.

עודד פורר: זה יהיה בלי הוראת שעה וככל שירצו לשנות את זה יבואו לכאן.

<יזהר קנה: בדיוק.

<יזהר קנה: שנית, להעלות את הסכומים.

<יזהר קנה: ברגע שאתה מתקן את הסכומים זה נותן איזה קו לגבי יתר המכוניות ותמריץ מצוין להיברידים ולחשמליים.

<חגית נבו: אני מהמשרד להגנת הסביבה.

<חגית נבו: אני מסכימה עם נטליה מרשות המיסים.

<חגית נבו: ההטבה לרכבים היברידים וחשמליים צריכה לבוא במס הקנייה ולא בשווי שימוש.

<חגית נבו: אני מנסה להגיד ששווי שימוש הוא לא הטבה.

<חגית נבו: כמו שאמרו, לא מדובר ברכבי עבודה אלא ברכבים שמחליפים רכב פרטי.

<חגית נבו: אנחנו יודעים שאנשים שנוסעים ברכבים כאלה נוסעים יותר מאשר אנשים שרכשו בעצמם את הרכב הפרטי ומשלמים בעצמם את הקילומטראז'.

<חגית נבו: ההטבה שניתנה היא מספיקה ואנחנו לא ממליצים להעלות את השווי.

<נטליה מירונצ'יב: אני רוצה להתייחס שוב לאותה נקודה.

<נטליה מירונצ'יב: אנחנו כמובן רוצים לתמרץ רכב היברידי אבל עושים את זה בצורה שוויונית לכלל הציבור דרך מס הקנייה.

<נטליה מירונצ'יב: אמרתי את זה ואני חוזרת על זה.

<נטליה מירונצ'יב: זה לא נעשה באמצעות שווי שימוש, זה לא המקום כי רכב צמוד זה רק חלק קטן מכלי הרכב שמגיעים לישראל.

<נטליה מירונצ'יב: עדיין רוב השימוש הוא בשימוש אישי ופרטי.

<רועי כהן: את יכולה לענות לעניין של העצמאים?

<נטליה מירונצ'יב: עצמאים זה לא הנקודה לדיון.

<רועי כהן: למה לא?

<רועי כהן: אנחנו לא קיימים?

משה גפני: היועצת המשפטית, אם אנחנו נאשר את זה היום, זה יחול על 2017 אפילו שאנחנו ב-2018?

<שגית אפיק: כן.

<שגית אפיק: נחיל את זה רטרואקטיבית מ-1 בינואר.

בצלאל סמוטריץ': אני חושב שאת זה אפשר לעשות גם בעוד שבוע ולבקש מהם להעביר לנו את הנתונים.

בצלאל סמוטריץ': זאת בושה וחרפה שבמשך שנה - - -

<נטליה מירונצ'יב: אי-אפשר.

בצלאל סמוטריץ': קודם כל, אל תגידי מה אי אפשר.

בצלאל סמוטריץ': אנחנו יכולים לעשות.

<נטליה מירונצ'יב: אנחנו חייבים לפרסם.

בצלאל סמוטריץ': בסדר, תפרסמו בעוד שבוע.

בצלאל סמוטריץ': העובדה שאתם לא מעבירים נתונים לוועדה במשך שנה – אני לא רוצה לדבר לא יפה, בסדר?

בצלאל סמוטריץ': – היא בלתי מתקבלת על הדעת בעליל.

<נטליה מירונצ'יב: הנתונים הועברו.

בצלאל סמוטריץ': אף אחד פה לא קיבלו.

עודד פורר: לא הועברו.

עודד פורר: הועבר נייר כללי שמספר לנו את הסיפור שכולנו מכירים.

משה גפני: תגיד לגבי הנתונים.

<ישי פרלמן: אנחנו העברנו נתונים.

<ישי פרלמן: אם יש צורך בעוד נתונים - - -

עודד פורר: זה שהעברתם נתונים שלא ביקשנו לא אומר שהעברתם נתונים.

משה גפני: אני מנהל איתם מאבקים שחבל על הזמן.

איתן ברושי: אז בוא נתקע אותם.

משה גפני: רגע, רגע.

משה גפני: אני לא מתאבד על התקנות והכול בסדר.

משה גפני: יכולים להחליט מה שרוצים אבל קחו בחשבון שאלה תקנות על הטבה.

משה גפני: אני יכול לבקש מהם לשלוש שנים, אני יכול לבקש מהם להכפיל, אני יכול לבקש הכול.

משה גפני: אם התשובה תהיה שלילית הם ימשכו את התקנות האלה.

משה גפני: אם הם ימשכו את התקנות אנשים ייפגעו.

איתן ברושי: ואם נאשר את זה לשנה?

משה גפני: אתה לא יכול לאשר מה שהם לא מבקשים, זה תקנות.

איתן ברושי: עם כל הכבוד למה שהם מבקשים, מה, הם עשרת הדיברות?

משה גפני: לא.

איתן ברושי: אני מציע לא להתעלם מההערות.

משה גפני: אני מתעלם מההערות?

איתן ברושי: אנחנו לא עובדים אצלם.

משה גפני: אין בעיה, מה אכפת להם, הם יחסכו כסף.

בצלאל סמוטריץ': גפני, זאת דילמה תמיד בתקנות.

בצלאל סמוטריץ': תקנות זה take it or leave it.

בצלאל סמוטריץ': זה לא מקובל עלי.

בצלאל סמוטריץ': הוערו כאן הערות - - -

משה גפני: זה לא המצב בכל התקנות.

משה גפני: אלה תקנות מטיבות שאם אנחנו לא מאשרים את זה הם ישמחו אולי.

בצלאל סמוטריץ': תמיד תקנות זה take it or leave it והם יכולים להחליט למשוך את זה ולהביא מתוקן.

בצלאל סמוטריץ': אני חושב שהמצב הנורמלי זה שהם חוזרים הביתה.

בצלאל סמוטריץ': מגיעים בעיקר לדרג שקובעים מדיניות, עם כל הכבוד לכם.

בצלאל סמוטריץ': מציגים להם את ההערות של הוועדה.

בצלאל סמוטריץ': תחזרו לפה בעוד שבוע.

בצלאל סמוטריץ': אני אומר לך, גפני, אף אחד לא ייפגע מעוד שבוע של דחיה.

בצלאל סמוטריץ': אפשר גם לומר פה בצורה ברורה שאנחנו נאשר בסוף את התקנות.

בצלאל סמוטריץ': לכן, השכירים שנהנים מההטבה הזאת יכולים לדעת שהם ייהנו מהטבה הזאת.

בצלאל סמוטריץ': זה יאושר בעוד שבוע לא יקרה שום דבר.

בצלאל סמוטריץ': אני רוצה את הנתונים, זה פשוט בושה וחרפה.

בצלאל סמוטריץ': אני רוצה להגיד לך משפט, אני אנצל את רשות הדיבור.

בצלאל סמוטריץ': אנחנו לא העפרונות הכי מחודדים בקלמר אבל גם לא הצד של המחק.

בצלאל סמוטריץ': על תעליבו אותנו.

בצלאל סמוטריץ': אנחנו יודעים לקרוא נתונים, אנחנו יודעים להשוות את מה שביקשנו ממה שקיבלנו.

בצלאל סמוטריץ': יש גבול לזלזול שלכם באינטליגנציה של חברי הוועדה.

איתן ברושי: אני אצביע מה שתגיד.

משה גפני: אין לי שום עניין, זה רק גורם נזק.

איתן ברושי: מצד שני, ההערות של הצד הזה לא נאמרות פעם ראשונה.

איתן ברושי: יש פה אנשים שבקושי מתפרנסים ושאלת הרכב בשבילם זה תנאי.

איתן ברושי: לא יכולים לקחת מהם את מה שאין להם.

<רועי כהן: חבר הכנסת ברושי, יש עוד סטרטאפ בישראל.

<רועי כהן: גם על השווי שימוש אתה משלם ביטוח לאומי ומס בריאות.

<רועי כהן: כאילו גם הרכב צריך לבטח אותו ביטוח לאומי.

<רועי כהן: לשלם מס בריאות וביטוח לאומי.

<רועי כהן: תדע לך, זאת מדינה חדשה.

איתן ברושי: אני מאמין מה שאתה אומר.

איתן ברושי: האם אפשר לאשר את זה לתקופה מוגבלת ולהמשיך את המשך הדיון בעוד שבועות ספורים כדי לאפשר לכם לבחון ולנו לחזור לדברים.

עודד פורר: אם כבר הפוך, איתן, לאשר את זה לתקופה בלתי מוגבלת.

עודד פורר: ירצו לשנות את העניין הזה – יביאו.

איתן ברושי: אבל גפני אמר שאתה לא יכול לאשר את מה שהם לא הציעו.

משה גפני: אני מבקש תשובות אבל אני רוצה להקדים ולומר: לגבי הנושא של העצמאיים ושווי שימוש, אני לא מרפה מהעניין הזה.

משה גפני: תדעו שאנחנו עוסקים עם רשות מיסים שחוץ מלהגיד לא היא לא יודעת דברים אחרים.

משה גפני: אין מציאות כזאת.

משה גפני: הדבר היחיד שאמרו לי כן בפגישה שהיתה אצלי ברכב, הם הסכימו רק על רכב שיש לו קבינה אחת.

משה גפני: גם כן, הם רק מוכנים לחשוב.

<יוסי חדד: מה נעשה עם הפועל השלישי?

משה גפני: אבל על זה אני מדבר כל הזמן, אתה לא שומע?

<יוסי חדד: הם מדברים על שני מקומות.

<יוסי חדד: מה עם הפועל השלישי והפועל הרביעי?

משה גפני: קיבלתי את זה?

<יוסי חדד: רשות המיסים מדברת על רכב חד קבינה.

משה גפני: מה לעשות, יש יושב ראש ועדה שאין לו הרבה שכל, אבל עם מעט שכל אפשר להבין.

משה גפני: מה שקרה שהוציאו את זה גם לעיתון.

משה גפני: הוציאו את זה לעיתון כאילו היתה הסכמה איתו.

משה גפני: לא היתה הסכמה איתי.

משה גפני: זה תהליך.

משה גפני: לא נרפה מהעניין הזה ובעזרת השם בסוף ננצח.

משה גפני: אי-אפשר להשאיר את המצב הלא צודק הזה, גם לגבי שווי שימוש, גם לגבי עצמאיים, אין ויכוח לגבי העניין.

משה גפני: עכשיו אני שואל אתכם.

משה גפני: האם אפשר לעשות את זה לשלוש שנים כמו שהחברים מבקשים?

משה גפני: זה הגיוני בגלל שליסינג זה לשלוש שנים?

משה גפני: האם אפשר להעלות את הסכום כדי שהעידוד יהיה עידוד?

משה גפני: האם אתם יכולים להחיל את זה גם על עצמאים?

משה גפני: האם אתם יכולים להשאיר את זה לא הוראת שעה?

בצלאל סמוטריץ': בעיניי עצמאיים לא רלוונטיים לכאן.

בצלאל סמוטריץ': ברגע שעצמאי משלם 45% מההוצאות שהוא בפועל, אז עם על הרכב כזה הוא יוציא יותר הוצאות בפועל, הוא יקבל יותר זיכוי.

בצלאל סמוטריץ': העצמאי לא משלם כנגזרת של שווי הרכב אלא כאחוז מההוצאות שלו.

משה גפני: אני מבקש תשובה.

משה גפני: אם את הולכת להגיד לא אז אני מכיר את התשובה, אז לא צריך.

<נטליה מירונצ'יב: אני רוצה להתייחס.

<נטליה מירונצ'יב: קודם כל, למה זה שנתיים.

<נטליה מירונצ'יב: לראייה אנחנו יושבים פה היום ומבקשים להאריך את זה בשנתיים נוספות.

<נטליה מירונצ'יב: אם יש צורך להאריך אנחנו באים ומאריכים ואם יש צורך לעדכן את הסכומים אז אנחנו נעדכן את הסכומים.

<נטליה מירונצ'יב: לא מדובר על זה שבעוד שנתיים נשכח את זה ונפסיק לגמרי.

<נטליה מירונצ'יב: אבל השוק משתנה, המחירים משתנים.

<נטליה מירונצ'יב: יכול להיות שכל כלי הרכב כבר יהיו היברידים ונצטרך לשנות, אנחנו לא יודעים.

משה גפני: אולי נעשה הפוך.

משה גפני: נעשה את זה לשלוש שנים ואם השוק ישתנה אז נשנה את זה.

בצלאל סמוטריץ': אבל אז אתה פוגע בהסתמכות של האנשים.

<נטליה מירונצ'יב: אם יהיו שינויים בעוד שנתיים נמצא את הדרך הנכונה לעשות את זה.

משה גפני: נעשה לשלוש.

בצלאל סמוטריץ': לא גפני, זה עושה בעיה.

בצלאל סמוטריץ': אם אתה מפחית אתה פוגע בהסתמכות.

משה גפני: הם יכולים תמיד לבוא עם תקנות אחרות.

<נטליה מירונצ'יב: אנחנו נבוא, אנחנו לא נגד.

<נטליה מירונצ'יב: באנו לפה מרצוננו החופשי לבקש את ההפחתה הזאת ופשוט לא מעריכים את זה.

משה גפני: מה שנכון נכון.

משה גפני: 1,000 שקלים במקום 500 שקלים?

<נטליה מירונצ'יב: אני חוזרת ואומרת.

<נטליה מירונצ'יב: אנחנו לא עושים פה הטבות.

<נטליה מירונצ'יב: הטבות אנחנו עושים דרך מס קנייה לציבור הרחב ולא בצורה נקודתית כזאת.

<נטליה מירונצ'יב: פה אנחנו עושים התאמה של סכומים.

<נטליה מירונצ'יב: בעצם מדובר פה בחלק מהשכר שניתן באמצעות רכב.

<נטליה מירונצ'יב: אנחנו מודדים אותו בסוגיית מדידה נטו.

איתן ברושי: האם יש שינוי בעמדות שלך אחרי ששמעת אותם אלף פעמים או שזה לדבר לקיר?

<נטליה מירונצ'יב: יש סוגיות שאנחנו בוחנים.

<ישי פרלמן: יש באוצר מי שמקבל החלטות.

<ישי פרלמן: הוא צריך להחליט לאן הוא הולך.

איתן ברושי: אתה היית במשרד הקליטה.

איתן ברושי: גם שם יש מקבלי החלטות.

<ישי פרלמן: נכון, הם קיבלו החלטות.

איתן ברושי: אני שואל אותה בשיא הכנות.

איתן ברושי: הם באים לכל הישיבות.

איתן ברושי: האם ישבתם איתם?

איתן ברושי: האם התחשבתם בהם?

איתן ברושי: האם אתם מבינים את המצוקה שלהם?

איתן ברושי: או, שאתם באים בדעה מראש ואין חשיבות למה שאומרים פה ובזה זה נגמר?

<נטליה מירונצ'יב: אני חוזרת.

<נטליה מירונצ'יב: היום יש דיון נקודתי.

<נטליה מירונצ'יב: יש דיון יותר רחב שמתנהל בנפרד.

איתן ברושי: אבל את מציעה עכשיו הסדר לשנתיים שלוש.

<נטליה מירונצ'יב: ישבנו עם כבוד היושב ראש לפני מספר ימים וזה בבדיקה מול משרד התחבורה.

איתן ברושי: אבל זה לא רלוונטי להיום.

משה גפני: לא, לא רלוונטי.

משה גפני: איתן, אל תשאל אותה.

איתן ברושי: אז לא נאשר.

משה גפני: אני אומר לך שיש דיון איתם שמתנהל כבר על פני הרבה זמן.

משה גפני: הם עכשיו פונים למשרד התחבורה לשאול לגבי הרכבים האלה.

משה גפני: יש דיון שייקח הרבה זמן.

משה גפני: לי אין את היכולת להתמודד מול רשות המיסים כשהתשובה שלהם היא שלילית ואין לזה גיבוי משר האוצר.

משה גפני: תמונת המצב שאנחנו לא נרפה מהעניין הזה.

בצלאל סמוטריץ': יש אינטרסים שלהם פה בוועדה שאפשר לעצור.

משה גפני: אפשר, תתחיל לעצור.

משה גפני: הנה, עכשיו האינטרס.

בצלאל סמוטריץ': אני סקטוריאלי, אבל אתה לא.

משה גפני: אתה סקטוריאלי זה נכון.

משה גפני: אתה לא צריך לחזור על זה כל-כך הרבה פעמים, פעם אחת זה מספיק.

בצלאל סמוטריץ': אתה פעם אחת תתחיל לעשות.

בצלאל סמוטריץ': אתה עושה בכוח שלך מולי.

בצלאל סמוטריץ': אתה מבין, אתה חזק מול חלשים.

בצלאל סמוטריץ': לתקוע 5 מיליון של אמבולנסים אתה גיבור, אבל לעצור להם כשהם באים לפה עם חוקים ותקנות כל שני וחמישי, זה אתה עובד אצלם, עבד נרצע שלהם.

בצלאל סמוטריץ': פעם אחת תעצור להם את הדברים האלה ותראה איך שאתה מטפל בזה.

בצלאל סמוטריץ': אתה גיבור ממש.

בצלאל סמוטריץ': לעצור אמבולנסים במד"א זה נפלא.

יעל כהן-פארן: דווקא על ההיברידי אתה עושה את המאבק שלך?

בצלאל סמוטריץ': לא על זה.

בצלאל סמוטריץ': את זה אני רוצה לאשר, אבל לאשר את זה יותר טוב.

משה גפני: בצלאל, יש הרבה דברים שיש לי חסרונות.

משה גפני: אל תזכיר את ה- FATCA בתור חיסרון אצלי.

משה גפני: תשאל אותי מה הם עושים לי על FATCA האירופאית, שזה לא מגיע לפה לדיון.

משה גפני: הם אומרים שאנחנו יוצאים ממשפחת העמים.

משה גפני: איתן, זה לא המקרה שעוצר אותם.

משה גפני: יש דברים שעוצרים אותם ואני באמת משתדל לעצור.

משה גפני: אם אתה לא מאשר את זה, אז אתה לא נותן את ההטבה לכמה אנשים שנוסעים ברכב היברידי.

משה גפני: זאת תמונת המצב.

בצלאל סמוטריץ': גפני, פה לא ביקשתי לעצור בכלל.

בצלאל סמוטריץ': פה ביקשתי שבוע כדי שילכו הביתה.

בצלאל סמוטריץ': עם כל הכבוד לנטליה, היא לא מקבלת החלטות לבד.

בצלאל סמוטריץ': שתלך הביתה, ותגיד שחברי הוועדה ביקשו אחד, שתיים, שלוש.

בצלאל סמוטריץ': היא תחזור עם תשובה.

בצלאל סמוטריץ': זה מינימום של לכבד את הוועדה.

משה גפני: למי היא תגיד?

בצלאל סמוטריץ': לשר האוצר.

משה גפני: אז שר האוצר יגיד – אז לא.

משה גפני: תקשיבו גבירתי ואדוני.

משה גפני: אנחנו מבקשים את הנתונים, את פירוט הנתונים.

בצלאל סמוטריץ': את כל הנוסחאות.

משה גפני: אתם קבועים, אני זמני פה.

משה גפני: אבל כל עוד שאני פה תתחשבו בי.

משה גפני: אנחנו לא קיבלנו עד היום בקשות של חברי הוועדה ושל יושב ראש הוועדה על שום דבר שביקשנו.

משה גפני: נתונים, אני לא מדבר על כותרות.

משה גפני: החברים ביקשו נתונים על כמה רכבים מדובר.

<נטליה מירונצ'יב: הכול נמצא במסמך.

<נטליה מירונצ'יב: כנראה שלא קוראים עד הסוף.

משה גפני: תתחילו עם הנתונים האלה.

משה גפני: לכן אני פונה לחברי הוועדה.

בצלאל סמוטריץ': אנחנו לא מחודדים.

בצלאל סמוטריץ': יש לנו עוזרים טובים.

בצלאל סמוטריץ': הם יודעים לקרוא.

משה גפני: אנחנו מבקשים את הנתונים.

משה גפני: אני מבקש מחברי הוועדה לאשר את התקנות האלה.

משה גפני: זה לא המקרה שאנחנו פוגעים בהם.

משה גפני: הם יבואו הביתה ויגידו שלא רוצים לאשר להם, אז יגידו להם אז לא.

משה גפני: אז יקבלו פחות 1,000 שקל, פחות 500 שקלים.

<ישי פרלמן: בתקנות מס הכנסה (שווי השימוש ברכב) (הוראת שעה), התשע"ז-2017.

<ישי פרלמן: תיקון תקנה 1ב 1.

<ישי פרלמן: בתקנת משנה ב' (תקנות מס הכנסה) (שווי השימוש ברכב) (הוראת שעה) התשע"ה-2015 )

<ישי פרלמן: להלן – התקנות העיקריות), במקום "עד יום י"ג בטבת התשע"ח (31 בדצמבר 2017) יבוא "עד יום ג' בטבת התש"פ (31 בדצמבר 2019.

<ישי פרלמן: ( 2.

<ישי פרלמן: בתקנת משנה ג' לתקנות העיקריות, במקום "עד יום י"ג בטבת התשע"ח (31 בדצמבר 2017) יבוא "עד יום ג' בטבת התש"פ (31 בדצמבר 2019).

<ישי פרלמן: " 3.

<ישי פרלמן: בתקנת משנה ד' לתקנות העיקריות, במקום "עד יום י"ג בטבת התשע"ח (31 בדצמבר 2017) "יבוא "עד יום ג' בטבת התש"פ (31 בדצמבר 2019).

<ישי פרלמן: "

<שגית אפיק: נוסיף הוראת תחילה רטרואקטיבית מה-1 בינואר.

<שגית אפיק: משרד המשפטים זה בסדר?

<קריאה: כן.

משה גפני: מי בעד אישור התקנות?

משה גפני: מי נגד?

משה גפני: בעד – 4

משה גפני: נמנעים – 1 <תקנות מס הכנסה (שווי השימוש ברכב) (הוראת שעה), התשע"ז-2017, אושרו.

משה גפני: >

משה גפני: התקנות אושרו.

משה גפני: הישיבה נעולה.